BASRA 19. januára (SITA/AFP) - Americký minister obrany Robert Gates pricestoval v piatok do juhoirackého mesta Basra, kde bude s americkými a koaličnými armádnymi veliteľmi rokovať o situácii na juhu Iraku.
Od nástupu do funkcie v decembri 2006 ide o Gatesovu druhú návštevu Iraku a prvú návštevu od predstavenia novej americkej stratégie v krajine. Gates bude rokovať predovšetkým s veliteľmi Veľkej Británie, ktorá má v Basre najväčší kontingent spomedzi amerických spojencov.
V priebehu tohto roka by sa mala z oblasti Basry stiahnuť väčšina zo siedmich tisícov vojakov. Pred plánovanou návštevou krajín Perzského zálivu Gates priznal, že situácia na juhu Iraku sa líši od tej v Bagdade, kde Američania v rámci novej stratégie plánujú posilniť svoju prítomnosť. Dnes bude Gates rokovať s hlavným veliteľom americkej armády generálom Georgeom Caseym a novým hlavným veliteľom britských síl generálmajorom Jonathanom Shawom. Neskôr sa šéf Pentagonu stretne i s veliteľmi z Poľska, Rakúska, Dánska a Rumunska a poobeduje s koaličnými vojakmi, ktorí školia irackú armádu.